Onteiening sonder vergoeding- Groep plakkers is besig om grond onwettig te gryp naby Despatach – erwe wat uitgemerk is, is so groot as dié in die spogbuurt Somerstrand in Port Elizabeth | SAUK.co.za - Nuus.info
Die mense het stootskrapers gehuur en die beboste gebied tussen die R75 en R367 naby Despatch ingevaar om bome te ontwortel en die gebied skoon te maak.
Net daarna het bakkies vol planke en boumateriaal opgedaag en het die mense strukture begin oprig.
Diegene wat nie onmiddellik met hul boumateriaal gereed is nie, gebruik merkers om hul erf – waarvoor hulle glo betaal het – af te skort.
Terwyl die stootskrapers Woensdag onverhinderd voortgegaan het, het Andile Mfunda, burgemeesterskomiteelid vir menslike nedersettings van die Nelson Mandelabaai-metroraad, gesê hy weet van geen munisipale behuisingsprojek in dié gebied nie.
Mfunda het ’n gesprek oor die kwessie uitgestel tot Donderdag omdat hy eers met die stadsbestuurder daaroor wou praat.
Sonwabo Faku, ’n inwoner van New Brighton wat homself as ’n gemeenskapsleier voorstel, erken die inwoners vat die stuk grond sonder enige amptelike toestemming.
Faku sê hy en Margaret Befile, nog ’n gemeenskapsleier, het by die Nelson Mandelabaai-munisipaliteit navraag gedoen oor hoe hulle dié grond “wat reeds 50 jaar ongebruik staan”, vir die gemeenskap bekom het. Hulle is egter van die een deur na die volgende gestuur.
“Die grond word gevat op die grondslag van onteiening sonder vergoeding,” sê Faku.
Hulle het geen politieke agenda nie en dryf die saak vir die gemeenskapslede wat oor die hele gebied heen iewers in iemand se agterplaas moet woon
“Hier gaan ons erwe so groot soos dié van Somerstrand afmeet. Dit is die nuwe Suid-Afrika, ons almal verdien ’n groot erf.”
Befile sê die inwoners betaal ook uit hul eie sakke vir die stootskrapers om die gebied skoon te maak. ’n Groep, gewoonlik ’n familie van tussen vyf en tien mense, betaal elk sowat R300 of R400 om ’n standplaas skoon te maak. Sodra altesaam R8 000 of R15 000 bymekaar gemaak is, word ’n stootskraper gekry om ’n stuk grond skoon te stoot.
Netwerk24 het fakture gesien vir geld wat Faku betaal het om die stootskrapers teen sowat R8 000 te huur.
Befile sê hulle het groot planne vir die gebied en hoop die munisipaliteit kom praat self met hulle en stuur nie net die polisie nie.
“Ons wil ’n skool, ’n kliniek en winkelsentrum oprig. Die kinders moet leer ons kan ons eie huise bou, ons hoef nie van die munisipaliteit afhanklik te wees nie.
“Ons steel nie die grond nie, ons vat dit. Die eienaars van die grond kan met my kom praat as daar ’n probleem is,” sê Befile.
Teen Woensdagoggend was dit nog onduidelik onder wie se wyk in die metro die grond val.
Die omliggende wyksraadslede van wyke 41, 52 en 53, sê dié gebied val buite hul wyke.
Francois Greyling van wyk 52 in Despatch sê die grond grens aan sy wyk, maar val nie in sy gebied nie.
“Die hele situasie is betreurenswaardig, want ons bereik ’n punt waar mense plunder en steel. Dit is duidelik die huidige regering het nie beheer oor hul raadslede of gemeenskapsleiers nie.”
Mthubanzi Mniki, munisipale woordvoerder, het nie onmiddellik op navrae gereageer nie.
« Sal Afrikaans oorleef in Suid-Afrika, dit is ‘n defnitiewe JA, kyk na die 2030 Visie
Terroriste dreig om brandstof oor ’n boer naby Potchefstroom te gooi om hom aan die brand te steek tydens plaasaanval »